b"\n_START_ARTICLE_\nOrdinas U\xc5\xbe nuopelnus T\xc4\x97vynei\n_START_PARAGRAPH_\nOrdinas \xe2\x80\x9eU\xc5\xbe nuopelnus T\xc4\x97vynei\xe2\x80\x9c (rus. \xd0\xbe\xd1\x80\xd0\xb4\xd0\xb5\xd0\xbd \xc2\xab\xd0\x97\xd0\xb0 \xd0\xb7\xd0\xb0\xd1\x81\xd0\xbb\xd1\x83\xd0\xb3\xd0\xb8 \xd0\xbf\xd0\xb5\xd1\x80\xd0\xb5\xd0\xb4 \xd0\x9e\xd1\x82\xd0\xb5\xd1\x87\xd0\xb5\xd1\x81\xd1\x82\xd0\xb2\xd0\xbe\xd0\xbc\xc2\xbb)\xc2\xa0\xe2\x80\x93 ordinas, Rusijos Federacijos valstybinis apdovanojimas, kuriuo apdovanojami Rusijos pilie\xc4\x8diai u\xc5\xbe ypatingus nuopelnus Rusijos valstybei._NEWLINE_Ordinas \xc4\xafsteigtas 1994\xc2\xa0m. kovo 2 d. Iki 1998\xc2\xa0m., kai buvo \xc4\xafsteigtas \xc5\xa0v. apa\xc5\xa1talo Andrejaus ordinas, ordinas \xe2\x80\x9eU\xc5\xbe nuopelnus T\xc4\x97vynei\xe2\x80\x9c buvo auk\xc5\xa1\xc4\x8diausias Rusijos Federacijos ordinas.\n_START_SECTION_\nOrdino \xc5\xbeenkl\xc5\xb3 apra\xc5\xa1as\n_START_PARAGRAPH_\nI ir II laipsnio ordinai \xe2\x80\x9eU\xc5\xbe nuopelnus T\xc4\x97vynei\xe2\x80\x9c turi ordino \xc5\xbeenkl\xc4\x85 ir ordino \xc5\xbevaig\xc5\xbed\xc4\x99, o III irIV laipsnio ordinai\xc2\xa0\xe2\x80\x93 tik ordino \xc5\xbeenkl\xc4\x85._NEWLINE__NEWLINE_Ordino juosta\xc2\xa0\xe2\x80\x93 raudono \xc5\xa1ilko muaro.\n_START_SECTION_\nI laipsnio ordino \xc5\xbeenklas\n_START_PARAGRAPH_\n\xc5\xbdenklas i\xc5\xa1 paauksuoto sidabro. Tai kry\xc5\xbeius vienodo ilgio plat\xc4\x97jan\xc4\x8diais galais, kurio priekin\xc4\x97 pus\xc4\x97 padengta rubino spalvos emaliu. Kry\xc5\xbeiaus pakra\xc5\xa1\xc4\x8diai apkra\xc5\xa1tuoti siauru borteliu. Ant kry\xc5\xbeiaus centro u\xc5\xbed\xc4\x97tas valstybinis Rusijos herbas\xc2\xa0\xe2\x80\x93 dvigalvis erelis. Antroje \xc5\xbeenklo pus\xc4\x97je\xc2\xa0\xe2\x80\x93 apvalus medalionas, kurio pakra\xc5\xa1\xc4\x8diu eina u\xc5\xbera\xc5\xa1as su ordino devizu \xd0\x9f\xd0\xbe\xd0\xbb\xd1\x8c\xd0\xb7\xd0\xb0, \xd1\x87\xd0\xb5\xd1\x81\xd1\x82\xd1\x8c \xd0\xb8 \xd1\x81\xd0\xbb\xd0\xb0\xd0\xb2\xd0\xb0 (Polza, \xc4\x8dest' i slava 'Nauda, garb\xc4\x97 ir \xc5\xa1lov\xc4\x97'). Medalio centre\xc2\xa0\xe2\x80\x93 \xc4\xafra\xc5\xa1as 1994 (ordino \xc4\xafk\xc5\xabrimo metai). Medaliono apa\xc4\x8dioje\xc2\xa0\xe2\x80\x93 lauro \xc5\xa1akeli\xc5\xb3 atvaizdas. Apatiniame kry\xc5\xbeiaus gale\xc2\xa0\xe2\x80\x93 ordino \xc5\xbeenklo numeris._NEWLINE__NEWLINE_\xc5\xbdenklo skersmuo\xc2\xa0\xe2\x80\x93 60\xc2\xa0mm._NEWLINE_Ordino \xc5\xbeenklas prisegamas prie 100\xc2\xa0mm skersmens ordino juostos.\n_START_SECTION_\nI laipsnio ordino \xc5\xbevaig\xc5\xbed\xc4\x97\n_START_PARAGRAPH_\nOrdino \xc5\xbevaig\xc5\xbed\xc4\x97 yra a\xc5\xa1tuonkamp\xc4\x97, sidabrin\xc4\x97, su briaunotais poliruotais spinduliais. \xc5\xbdvaig\xc5\xbed\xc4\x97s centre\xc2\xa0\xe2\x80\x93 apvalus sidabrinis medalionas su reljefiniu paauksuotu Rusijos valstyb\xc4\x97s herbo atvaizdu. Medaliono pakra\xc5\xa1\xc4\x8diais eina raudona emaliuota juosta su sidabriniais kra\xc5\xa1teliais, kurioje yra ordino devizas \xe2\x80\x9eNauda, garb\xc4\x97 ir \xc5\xa1lov\xc4\x97\xe2\x80\x9c bei lauro \xc5\xa1akel\xc4\x97s._NEWLINE__NEWLINE_Ordino \xc5\xbevaig\xc5\xbed\xc4\x97s skersmuo per prie\xc5\xa1ingus spindulius\xc2\xa0\xe2\x80\x93 82\xc2\xa0mm.\n_START_SECTION_\nII laipsnio ordinas\n_START_PARAGRAPH_\nOrdino \xc5\xbeenklas atrodo kaip ir I laipsnio \xc5\xbeenklas, bet ma\xc5\xbeesnis (skersmuo 50\xc2\xa0mm, o ne 60 mm). \xc5\xbdenklas tvirtinamas prie 45\xc2\xa0mm plo\xc4\x8dio ordino juostos._NEWLINE__NEWLINE_Ordino \xc5\xbevaig\xc5\xbed\xc4\x97 atrodo taip pat, tik ma\xc5\xbeesn\xc4\x97 (skersmuo per prie\xc5\xa1ingus spindulius 72\xc2\xa0mm, o ne 82 mm).\n_START_SECTION_\nIII laipsnio ordinas\n_START_PARAGRAPH_\nOrdino \xc5\xbeenklas toks pat ir tokio paties dyd\xc5\xbeio kaip ir II laipsnio, bet tvirtinamas prie 24\xc2\xa0mm plo\xc4\x8dio ordino juostos._NEWLINE__NEWLINE_\xc5\xa0io laipsnio ordinas \xc5\xbevaig\xc5\xbed\xc4\x97s neturi.\n_START_SECTION_\nIV laipsnio ordinas\n_START_PARAGRAPH_\nOrdino \xc5\xbeenklas toks pat kaip ir auk\xc5\xa1tesni\xc5\xb3 laipsni\xc5\xb3, bet ma\xc5\xbeesnis (skersmuo 40 mm). Ausele ir grandele tvirtinamas prie penkiakamp\xc4\x97s plok\xc5\xa1tel\xc4\x97s, aptrauktos 24\xc2\xa0mm plo\xc4\x8dio ordino juosta._NEWLINE__NEWLINE_\xc5\xa0io laipsnio ordinas \xc5\xbevaig\xc5\xbed\xc4\x97s neturi.\n_START_SECTION_\nOrdino variantai u\xc5\xbe kovinius nuopelnus\n_START_PARAGRAPH_\nOrdino variantai, suteikiami u\xc5\xbe nuopelnus koviniuose veiksmuose, turi sukry\xc5\xbeiuotus paauksuotus kalavijus. Sukry\xc5\xbeiuot\xc5\xb3 kalavij\xc5\xb3 atvaizdas grandel\xc4\x97mis tvirtinamas tarp ordino \xc5\xbeenklo ir plok\xc5\xa1tel\xc4\x97s ar kaspino. Kalavij\xc5\xb3 ilgis\xc2\xa0\xe2\x80\x93 28\xc2\xa0mm, gele\xc5\xbet\xc4\x97s plotis\xc2\xa0\xe2\x80\x93 3\xc2\xa0mm.\n_START_SECTION_\nMa\xc5\xbeasis \xc5\xbeenkliukas\n_START_PARAGRAPH_\nI ir II laipsnio ordin\xc5\xb3 juostel\xc4\x97s centre turi miniati\xc5\xabrin\xc4\xaf sidabrin\xc4\xaf \xc5\xbeenkliuk\xc4\x85."